b'\n_START_ARTICLE_\nKemisk blanding\n_START_PARAGRAPH_\nKemisk blandinger indeholder mere end et kemisk stof, og de har ikke n\xc3\xb8dvendigvis en bestemt sammens\xc3\xa6tning. I princippet kan stofferne i blandingen adskilles ved rent mekaniske processer, men i praksis er det ikke altid muligt. Saltvand, sm\xc3\xb8r, jord og tr\xc3\xa6 er eksempler p\xc3\xa5 blandinger._NEWLINE_Gr\xc3\xa5t jern og gult svovl er begge grundstoffer, og de kan blandes i et hvilket som helst forhold, hvorved der dannes en gr\xc3\xa5gul blanding. Ved blandingen sker der ingen kemisk reaktion, dvs. de to stoffer forbliver rent jern og rent svovl, og de to stoffer kan adskilles igen ved en mekanisk proces, f.eks. ved brug af en magnet til at fjerne jernet fra svovlet._NEWLINE_Hvis jern og svovl derimod opvarmes i et bestemt forhold (56 gram (1 mol) jern til 32 gram (1 mol) svovl), sker der en kemisk reaktion, hvorved der dannes et nyt kemisk stof, jern(II)sulfid, med formlen FeS. Det dannede stof er \xc3\xa9t kemisk stof (og dermed ikke en blanding), fordi det har sine egne helt s\xc3\xa6rlige egenskaber s\xc3\xa5som smeltepunkt og opl\xc3\xb8selighed. Den oprindelige blanding af to komponenter er dermed omdannet til \xc3\xa9n kemisk forbindelse, og de oprindelige komponenter kan derfor ikke udskilles ved mekaniske processer.'